Κατσικάκι γιουβέτσι από τον Μαρίνο Σουράνη
Γνωστοί σεφ μαγειρεύουν από το σπίτι τους για τον Γαστρονόμο και μας στέλνουν comfort συνταγές. Σήμερα ο Μαρίνος Σουράνης μαγειρεύει κατσικάκι γιουβέτσι.
1,5 κιλό κατσικάκι γάλακτος (μπούτι κατά προτίμηση), 500 γρ. κριθαράκι, μέτριο, 3 ντομάτες μεγάλες, ψιλοκομμένες, 1 κρεμμύδι μέτριο, ψιλοκομμένο, 2 σκελίδες σκόρδο, ψιλοκομμένες, 2-3 γαρίφαλα, 1/4 ξυλάκι κανέλας, 1 σφηνάκι ρακή, 1 κοφτή κουτ. γλυκού ζάχαρη, αλάτι, πιπέρι φρεσκοτριμμένο, 90 ml ελαιόλαδο, γραβιέρα τριμμένη για το σερβίρισμα
Για να φτιάξουμε το κατσικάκι γιουβέτσι από τον Μαρίνο Σουράνη, ξεκινάμε ξεκοκαλίζοντας (ή ζητάμε από τον χασάπη μας να το κάνει) το μπούτι από το κατσικάκι και κρατάμε το κόκκαλο για να κάνουμε ζωμό τον οποίο θα χρειαστούμε για το κριθαράκι στο τέλος. Κόβουμε το κρέας σε μερίδες.Σε μια κατσαρόλα ζεσταίνουμε το ελαιόλαδο σε δυνατή φωτιά και σοτάρουμε το κρεμμύδι και το σκόρδο για 1-2 λεπτά. Προσθέτουμε το κρέας και σοτάρουμε το κρέας για 8-10 λεπτά ή μέχρι να ροδίσει καλά από όλες τις πλευρές. Σβήνουμε με τη ρακή και ανακατεύουμε για 1-2 λεπτά μέχρι να εξατμιστεί το αλκοόλ. Αποσύρουμε από τη φωτιά. Μεταφέρουμε το όλον σε γάστρα και προσθέτουμε την ντομάτα, το γαρίφαλο, την κανέλα, τη ζάχαρη και αλατοπίπερο. Σκεπάζουμε τη γάστρα και ψήνουμε σε προθερμασμένο φούρνο στους 180°C για 2 ώρες.Παράλληλα, σε μια κατσαρόλα, βράζουμε σε μέτρια φωτιά τα κόκαλα από το μπουτάκι μαζί με μπόλικο νερό και ότι λαχανικά μας βρίσκονται στην κουζίνα (κοτσάνια από μυρωδικά, καρότα, κρεμμύδια, κ.α.) για περίπου 1 ώρα. Αποσύρουμε από τη φωτιά, σουρώνουμε και κρατάμε τον ζωμό  (φροντίζουμε να έχουμε 1 ποτήρι του νερού ζωμό).Ξεσκεπάζουμε τη γάστρα και ψήνουμε για 10-15 λεπτά ακόμα μέχρι να πάρει χρώμα το κατσικάκι και να ξεροψηθεί. Αφαιρούμε το κρέας από τη γάστρα, προσθέτουμε 1 ποτήρι νερού ζωμό ζεστό και βάζουμε στη γάστρα το κριθαράκι. Ανακατεύουμε καλά για 2-3 λεπτά και μετά προσθέτουμε το κρέας. Σκεπάζουμε τη γάστρα και την ξαναβάζουμε στο φούρνο, αλλά να είναι σβηστός. Το κριθαράκι θα μαγειρευτεί με τη θερμοκρασία που είχε ήδη ο φούρνος. Ψήνουμε στον σβηστό φούρνο για περίπου 15 λεπτά μέχρι να φουσκώσει το κριθαράκι και να γίνει.Σερβίρουμε ιδανικά με τριμμένη γραβιέρα.
Κατσίκι,Κριθαράκι